ஜெ., மறைவுக்குப் பின்னர், அ.தி.மு.க பொதுச் செயலாளராக நியமிக்கப்பட்ட சசிகலா முதல்வராக விரும்பியதையடுத்து, தமிழக முதல்வராக இருந்த பன்னீர்செல்வம் தனது பதவியை ராஜினாமா செய்தார். அத்துடன் மன்னார்குடி தரப்பிடமிருந்து விலகி, தனி அணி ஒன்றை உருவாக்கினார். இந்த நிலையில், சொத்துக் குவிப்பு வழக்கில் சசிகலாவுக்குத் தீர்ப்பு வழங்கப்பட்டதால், அவர் எடப்பாடி பழனிசாமியை முதல்வராக்கினார். பின்னர், பெங்களூரு பரப்பன அக்ரஹாரா சிறையில் அடைக்கப்பட்டார். அவருக்குப் பின், சசிகலாவால், அ.தி.மு.க-வின் துணைப் பொதுச் செயலாளராக நியமிக்கப்பட்ட டி.டி.வி.தினகரன் கட்சியை வழிநடத்திச் சென்றார். ஆர்.கே.நகர் தொகுதிக்குத் தேர்தல் அறிவிப்பு வர அதில் வேட்பாளராகக் களமிறங்கினார் தினகரன். ஒருகட்டத்தில், அந்தத் தொகுதியில் வாக்காளர்களுக்குப் பணப் பட்டுவாடா செய்ததாகப் புகார் எழுந்ததால் தேர்தல் நிறுத்தப்பட்டது. தொடர்ந்து, இரட்டை இலைச் சின்னத்தை மீட்பதற்காக (இரண்டு அணிகள் பிரிந்ததால் இரட்டை இலைச் சின்னம் தேர்தல் ஆணையத்தால் முடக்கப்பட்டது) லஞ்சம் கொடுத்த புகாரில் தினகரன் கைதுசெய்யப்பட்டுச் சிறைக்கு அனுப்பப்பட்டார். இந்நிலையில், எடப்பாடி பழனிசாமி, ஓ.பன்னீர்செல்வம் அணியை இணைக்கும் முயற்சியில் ஈடுபட்டார். அது, கடைசிவரை இழுபறியாக இருந்த நிலையில் சிறையிலிருந்து வெளியே வந்த தினகரன், தாம் மீண்டும் கட்சிப் பணியில் ஈடுபடப்போவதாக அறிவித்தார். இந்தச் செயல் எடப்பாடி அணியில் அங்கம் வகித்த சில அமைச்சர்களுக்குப் பிடிக்காமல் போக... அவரை ஓரங்கட்டும் முயற்சியில் பல செயல்கள் நடந்தன.